Fondation H

= Fondation H =
Ny Fondation H dia fikambanana tsy miankina ao Madagasikara, miasa ho fampiroboroboana ny zavakanto amin'ny vaninandro ankehitriny (contemporain) eto Afrika sy ny zanaky ny diaspora afrikanina. Natsangan’i Hassanein Hiridjee tamin’ny taona 2017 io fikambanana io. Manohana ny famoronana ara-javakanto, ny fidiran’ny daholobe amin’ny kolontsaina, ary ny fampandrosoana ho matihanina kokoa ireo mpisehatra ara-kolontsaina. Ekena ho fikambanana ilaina ho an’ny daholobe ao Madagasikara izy, ary manana foibe roa ao Analakely Antananarivo (nanomboka 2019) sy Paris (nanomboka 2020).

## Tantarany
Natsangana tamin’ny taona 2017 ny Fondation H, tamin’ny alalan’ny fanohanana ara-bola sy fanampiana avy amin’i Hassanein Hiridjee, filoha tale jeneralin’ny vondrona AXIAN. Natsangana io fotodrafitrasa io hanamafisana ny sehatra ara-javakanto ankehitriny ao Madagasikara sy manerana an’i Afrika, amin’ny alalan’ny fanohanana ara-pamokarana, ny fanofanana ary ny fanokafana amin’ny sehatra iraisam-pirenena. Nanokatra ny foibeny voalohany ao Antananarivo ny Fondation H tamin’ny 2019, ary nanaraka izany ny foibe faharoa ao Paris tamin’ny taona 2020.

## Tanjona sy andraikitra
Ny tanjona fototra an’ny Fondation H dia ny hanandratra sy hampiroborobo ny zavakanto misy amin'ny vaninandro ankehitriny aty Afrika sy Afrika-diaspora amin’ny alalan’ny:

* fanohanana ara-pamokarana sy fampirantiana;
* fanomezana fidirana malalaka (tsy misy sarany fa maimaimpoana) amin’ny kolontsaina sy zavakanto ho an’ny daholobe;
* fanofanana sy fampiroboroboana amin'ny fomba matihanina ireo mpanakanto sy mpandraharaha ara-kolontsaina;
* fampiroboroboana iraisam-pirenena ny zavakanto afrikana.

## Toerana misy ny Fondation H

### Antananarivo
Trano manan-tantara naorina tamin’ny vanim-potoana kolonialy no misy ny foiben’ny Fondation H ao Analakely Antananarivo, izay nohavaozina tanteraka sy nohatsaraina. Ahitana toerana fampirantiana mirefy 2 200 m², trano famakiam-boky manokana, toeram-pandraisana lanonana ho an’ny ankizy sy ny mpianakavy, trano fipetrapetrahana antsoina hoe "café" ara-kolontsaina, trano fandraisana mpanakanto amin’ny asa famoronana (résidence), atrikasa, zaridaina ary tokotany. Mampiasa angovo azo havaozina (sola-panely), rivotra voajanahary, ary tsy mampiasa rivotra mangatsiaka ireo toerana ireo. Maimaim-poana ny fitsidihana, ary mahazo mpitsidika eo anelanelan’ny 12 000 hatramin’ny 15 000 isam-bolana ny Fondation H.

### Paris (Frantsa)
Nanomboka tamin'ny taona 2020 dia manana foibe iray any Paris ihany koa ny Fondation H, ao amin’ny Cité internationale des arts. Ao no anaovana ny fandaharan’asa Mizaha Paris, izay manome toerana sy fotoana hiasan’ny mpanakanto amin’ny alalan’ny fivahinianana famoronana sy fampirantiana.

## Fandaharan’asa
Manana fandaharan’asa maromaro ny Fondation H, anisan'izany:

* Loka Paritana: fifaninanana isan-taona ho an’ny mpanakanto avy eto Madagasikara. Natsangana tamin’ny 2017, ahafahana mandeha any Paris amin’ny fivahinianana famoronana sy hanao fampirantiana ao Antananarivo.
* Fivahinianana famoronana (résidences artistiques): ao Antananarivo sy Paris ho an’ireo mpanakanto afrikana sy avy amin’ny diaspora.
* Ainga Training: programa fanofanana ireo matihanina amin’ny sehatra ara-kolontsaina, natomboka tamin’ny taona 2022 ho an’ny faritra ranomasimbe Indianina.
* Fanabeazana: atrikasa ho an’ny ankizy sy tanora (*Hay*, ho an’ny 6–14 taona), fiofanana matihanina (masterclass), fitsidihana tarihina, ary atrikasa ho an’ny lehibe.

## Fiantraikany sy lazany
Manana tahiry misy sary sy zavakanto mihoatra ny 1 000 (sangan'asan'i El Anatsui, Zanele Muholi, Madame Zo ) ny Fondation H, izay ahitana ankamaroany amin'ny mpanakanto afrikana. Tamin’ny taona 2019 dia nandray anjara voalohany tamin’ny Biennale de Venise ho an’i Madagasikara ny Fondation H. Niaraka tamin’ny fanohanana avy amin’ny vondrona AXIAN hatrany. Manana anjara lehibe amin’ny fanamafisana sy fandrosoan’ny sehatra zavakanto amin'ny vaninandro ankehitriny eto Madagasikara sy amin’ny fanandratana azy maneran-tany io toerana io.

## Fitantanana sy vola
Vola avy amin’ny sehatra tsy miankina no mampihodina ny Fondation H, indrindra fa avy amin’ny vondrona AXIAN. Tantanan’ny filankevi-pitantanana sy ekipan'ny zavakanto sy teknika isan’andro izy, ary miara-miasa amin’ny mpiara-miombon’antoka ara-kolontsaina eto an-toerana sy any ivelany.

## Loharano